Det går stærkt i Pandrup, hvor firmaet ESS Technology er klar med en ny maskine, der skal trykke telefonregninger i Moskva. Maskinen spytter tusind regninger ud i minuttet. Det bliver til mere end 3,5 millioner breve i løbet af fire dage. - Det er en proces, der skal foregå meget hurtigt, for regningerne skal ud så snart de har gjort op, hvad de forskellige forbrugere skal betale, fortæller Thomas Pedersen, direktør i ESS Technology. Men det er ikke kun maskinen, der har travlt. Også Pandrupvirksomheden er ganske godt kørende trods krisen. - Krisen har ikke ramt os så meget, og det er på den baggrund, at vi har hele verden som vores legeplads. Vi sælger maskiner til USA, Rusland, Asien, Afrika osv. Så hvis der er nedgangstider et sted, så er der opgangstider et andet sted, og det er en af de ting, vi kan drage nytte af, siger Thomas Pedersen. Maskinen, der skal sendes til Moskva, repræsenterer 15 procent af et års omsætning for Pandrupfirmaet.

Referat:
Nordjysk virksomhed leverer en maskine, der lynhurtigt trykker millioner af regninger ud til russerne.